काणकोणः देशांत सगळ्यांत चड पडपी पावसाचे बाबतींत गोंयचो दुसरो नंबर लागता. गोंयांत व्हड प्रमाणांत पावस पडटा, पूण तें उदक मात वचून दर्याक मेळटा. पावसाचें उदक सांठोवचे खातीर पुराय गोंयांत 100 बांद बांदतले, अशें शिंपणावळ मंत्री सुभाष शिरोडकार हांणी सांगलें.
 काणकोण म्हालांतल्या जायफोड आनी आमोण्यां बांद बांदचे खातीर बुन्यादी फातर बसयतले उपरांत मंत्री शिरोडकार उलयताले. ह्या वेळार माचयेर काणकोणचे आमदार तशेंच सभापती रमेश तवडकार, पैंगीणची सरपंच सविता तवडकार, खोतीगांवचे सरपंच आनंदू देसाय, पैंगीणचे उपसरपंच सुनील पैंगीणकार, खोतीगांवची उपसरपंच पूनम गांवकार, लोलयेंचे उपसरपंच चंद्रकांत सुदीर, शिंपणावळ खात्याचे अतिरिक्त मुख्य अभियंते अंकुश गांवकार, गांवचे बुधवंत सुरेश गांवकार हाजीर आशिल्ले.
 आमोण्यां बांद बांदपाची मागणी 2012 सावनची आशिल्ली. ह्या वाठारांतल्या शेतकारां मदीं मेहनत घेवपाची मानसिकताय आसात. 2030 मेरेन काणकोण मतदारसंघ आदर्श आनी समृद्ध मतदारसंघ करपाचें आपलें सपन आसा. शेतकारांक आदार मेळचो हे खातीर अशे तरेचे बांद ह्या वाठारांत बांदतात, अशें सभापती तवडकार हांणी सांगलें.
 अंकुश गांवकार हांणी येवकार दिलो. शिंपणावळ खात्याचे सुपरिटेंडेट अभियंते कृष्णकांत पाटील हांणी सोयऱ्यांक फुलां तुरे भेटयले. के. एस. पाटील हांणी उपकार मानले.
 हे कार्यावळीक भाजपा मंडळ समितीचे अध्यक्ष विशाल देसाय, पैंगीणचे पंच महेश नायक, गांवडोंदरीचे पंच प्रभाकर गांवकार आनी हेर पंच तशेंच शिंपणावळ खात्याचे सहाय्यक, कनिश्ठ अभियंते हाजीर आशिल्ले. मजगतीं, मंत्री शिरोडकार हांणी काणकोण मतदारसंघंत श्रमधाम संकल्पने खाला बांदतात त्या झिल्तावाडी, अर्धफोंड वाठारांतल्या घरांची पळोवणी केली.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 